Komisijos sprendimas
2002 m. lapkričio 4 d.
iš dalies keičiantis Sprendimo 2002/304/EB nuostatas dėl programų, taikomų Suomijoje siekiant patvirtintos zonos statuso suteikimo žuvų ligų - virusinės hemoraginės septicemijos (VHS) ir infekcinės hemotopoetinės nekrozės (IHN) - atžvilgiu
(pranešta dokumentu Nr. C(2002) 4290)
(tekstas svarbus EEE)
(2002/879/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. sausio 28 d. Tarybos direktyvą 91/67/EEB dėl gyvūnų sveikatos reikalavimų, reglamentuojančių akvakultūros gyvūnų ir produktų pateikimą į rinką [1] su paskutiniais pakeitimais, padarytais Direktyva 98/45/EB [2], ypač į jos 10 straipsnio 3 dalį,
kadangi:
(1) Sprendimu 2002/304/EB [3] Komisija patvirtino programas, taikomas siekiant patvirtintų zonų arba patvirtintų ūkių nepatvirtintose zonose statuso suteikimo vienos ar daugiau žuvų ligų - virusinės hemoraginės septicemijos (VHS) ir infekcinės hemotopoetinės nekrozės (IHN) - atžvilgiu, įskaitant programą, skirtą Suomijos žemyno ir pakrantės teritorijoms.
(2) Įvykus VHS protrūkiams tam tikrose pakrantės teritorijose, Suomija pateikė pakeitimus, kuriuos reikėtų padaryti jos programoje. Šiame sprendime pateikiamose programose numatytos specialios VHS likvidavimo paveiktose pakrantės teritorijose priemonės, siekiant visoms Suomijos žemyno ir pakrantės teritorijoms suteikti patvirtintos zonos statusą VHS ir IHN atžvilgiu. Programoje numatyti nediskriminuojantys žuvų judėjimo apribojimai, siekiant išvengti pakartotinio tokių ligų plitimo.
(3) Pateikiama pakeista programa atitinka Direktyvos 91/67/EEB atitinkamus reikalavimus.
(4) Todėl pakeista Suomijos pateiktoji programa turėtų būti patvirtinta ir Sprendimas 2002/304/EB atitinkamai pakeistas.
(5) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2002/304/EB I priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2002 m. lapkričio 4 d.